CELEX: 52022PC0026
Language: el
Date: 2022-01-27
Title: Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της απόφασης 2003/17/ΕΚ του Συμβουλίου όσον αφορά την περίοδο εφαρμογής της και όσον αφορά την ισοδυναμία των καλλιεργητικών ελέγχων των σποροπαραγωγικών καλλιεργειών σιτηρών και των σποροπαραγωγικών καλλιεργειών ελαιούχων και κλωστικών φυτών που διενεργούνται στη Βολιβία και την ισοδυναμία των σπόρων προς σπορά σιτηρών και των σπόρων προς σπορά ελαιούχων και κλωστικών φυτών που παράγονται στη Βολιβία

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.1.2022
            COM(2022) 26 final
            2022/0016(COD)
            
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2003/17/ΕΚ του Συμβουλίου όσον αφορά την περίοδο εφαρμογής της και όσον αφορά την ισοδυναμία των καλλιεργητικών ελέγχων των σποροπαραγωγικών καλλιεργειών σιτηρών και των σποροπαραγωγικών καλλιεργειών ελαιούχων και κλωστικών φυτών που διενεργούνται στη Βολιβία και την ισοδυναμία των σπόρων προς σπορά σιτηρών και των σπόρων προς σπορά ελαιούχων και κλωστικών φυτών που παράγονται στη Βολιβία
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η απόφαση 2003/17/ΕΚ του Συμβουλίου αναγνωρίζει την ισοδυναμία ορισμένων τρίτων χωρών όσον αφορά τους καλλιεργητικούς ελέγχους και την παραγωγή σπόρων προς σπορά ορισμένων ειδών, που διενεργούνται σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ. Έχει διαπιστωθεί ότι οι εθνικές διατάξεις που διέπουν τους σπόρους προς σπορά που συγκομίζονται και ελέγχονται στις χώρες αυτές παρέχουν τις ίδιες εγγυήσεις, όσον αφορά τα χαρακτηριστικά των σπόρων προς σπορά και τις ρυθμίσεις για την εξέτασή τους, για την εξασφάλιση της αναγνώρισης των σπόρων προς σπορά, για τη σήμανση και για τον έλεγχό τους, με τις διατάξεις που εφαρμόζονται στους σπόρους προς σπορά οι οποίοι συγκομίζονται και ελέγχονται εντός της Ευρωπαϊκής Ένωσης. Οι σπόροι προς σπορά από τις εν λόγω τρίτες χώρες μπορούν στη συνέχεια να διατεθούν στην αγορά της Ένωσης. Ως εκ τούτου, αυτό το σύστημα ισοδυναμίας συμβάλλει στη διατήρηση της συνεχούς διάθεσης σπόρων προς σπορά στην Ένωση.
            
            
               Η ισχύς της απόφασης 2003/17/ΕΚ θα λήξει στις 31 Δεκεμβρίου 2022. Στόχος της παρούσας πρότασης είναι να παραταθεί η διάρκεια εφαρμογής της απόφασης αυτής, ώστε να αποφευχθεί κάθε κίνδυνος διατάραξης των εισαγωγών σπόρων προς σπορά στην Ένωση. Η παραγωγή σπόρων προς σπορά πιστοποιημένων σύμφωνα με την ενωσιακή νομοθεσία απαιτεί ορισμένες επενδύσεις (για παράδειγμα, καταχώριση ποικιλιών στους κοινούς καταλόγους της Ένωσης). Επιπλέον, χρειάζονται πολλά έτη πολλαπλασιασμού για να αποκτηθεί επαρκής ποσότητα σπόρων για διάθεση στην αγορά. Λαμβανομένων υπόψη αυτών των πτυχών, κρίνεται σκόπιμο να παραταθεί κατά επτά έτη η περίοδος για την οποία αναγνωρίζεται ισοδυναμία.
            
            
               Επιπλέον, η παρούσα πρόταση περιλαμβάνει την προσθήκη της Βολιβίας στον κατάλογο των τρίτων χωρών για τις οποίες αναγνωρίζεται ισοδυναμία. Η Βολιβία δεν περιλαμβάνεται στον κατάλογο των εν λόγω τρίτων χωρών. Ως εκ τούτου, η εισαγωγή, στην Ευρωπαϊκή Ένωση, σπόρων δημητριακών (αραβόσιτου και σόργου) και σπόρων ελαιούχων και κλωστικών φυτών (ηλίανθου) που συγκομίζονται στη Βολιβία δεν είναι επί του παρόντος δυνατή.
            
            
               Η Βολιβία υπέβαλε στις 29 Ιανουαρίου 2016 αίτημα στην Επιτροπή, με το οποίο ζητά από την Επιτροπή να θεωρήσει ότι οι σπόροι σόργου, αραβόσιτου και ηλίανθου που παράγονται στη Βολιβία παρέχουν τις ίδιες εγγυήσεις με τους σπόρους που παράγονται στην ΕΕ όσον αφορά την ταυτότητα, την υγεία και την ποιότητα των σπόρων, μέσω επίσημων ελέγχων που διενεργούνται από τις αρμόδιες αρχές της χώρας.
            
            
               Κατόπιν του αιτήματος αυτού, η Επιτροπή διενήργησε αξιολόγηση της ισχύουσας νομοθεσίας της Βολιβίας και πραγματοποίησε έλεγχο του συστήματος παραγωγής και πιστοποίησης σπόρων προς σπορά στη Βολιβία
                  1
               . Η Επιτροπή συνέστησε την ευθυγράμμιση ορισμένων κανόνων και τεχνικών προτύπων που εφαρμόζονται στη Βολιβία για την παραγωγή και την πιστοποίηση σπόρων προς σπορά με τις απαιτήσεις των συστημάτων σπόρων προς σπορά του ΟΟΣΑ και με τις οδηγίες 66/402/ΕΟΚ και 2002/57/ΕΚ. Έως τις 30 Νοεμβρίου 2018, η Βολιβία είχε εκδώσει όλες τις αναγκαίες διοικητικές αποφάσεις για την εφαρμογή των συστάσεων της Επιτροπής, με αποτέλεσμα η Επιτροπή να θεωρήσει ότι το ισχύον σύστημα της Βολιβίας παρέχει την ίδια διασφάλιση με το σύστημα της ΕΕ.
            
            
               Η πρόταση θα τονώσει το εμπόριο σπόρων προς σπορά μεταξύ της Βολιβίας και της ΕΕ. Επενδύοντας στη δυναμικότητα παραγωγής σπόρων στη Βολιβία, οι εταιρείες με έδρα την ΕΕ που έχουν δικαίωμα πολλαπλασιασμού ποικιλιών αραβόσιτου, σόργου και ηλίανθου που περιλαμβάνονται στον κοινό κατάλογο ποικιλιών της ΕΕ μπορούν να διαφοροποιήσουν τους τόπους παραγωγής σπόρων τους ώστε να μειώσουν τους κινδύνους που ενέχει η παραγωγή σε μία μόνο κλιματική ζώνη. Το κυριότερο πλεονέκτημα της Βολιβίας στην αγορά της ΕΕ θα ήταν η παραγωγή σπόρων προς σπορά εκτός εποχής, με την οποία θα εξασφαλίζεται η διαθεσιμότητα ορισμένων σπόρων στο βόρειο ημισφαίριο κατά την άνοιξη. Η χορήγηση ισοδυναμίας με την ΕΕ αναμένεται συνεπώς να συμβάλει στη διατήρηση της συνεχούς διάθεσης υψηλής ποιότητας σπόρων προς σπορά στην ΕΕ. Θα μπορούσε επίσης να καταστήσει ελκυστικότερες τις επενδύσεις στη γεωργική ανάπτυξη της Βολιβίας για τις εταιρείες που εδρεύουν στην ΕΕ, δεδομένου ότι η ΕΕ θα καταστεί εξαγωγική αγορά.  
            
            
               Για τους ανωτέρω λόγους, είναι σκόπιμο να αναγνωριστεί το σύστημα παραγωγής και πιστοποίησης σπόρων προς σπορά της Βολιβίας ως ισοδύναμο με το σύστημα της ΕΕ και να επιτραπούν οι εισαγωγές σπόρων σόργου, αραβόσιτου και ηλίανθου από την εν λόγω χώρα στην αγορά της ΕΕ.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η παρούσα πρόταση αφορά την τεχνική εφαρμογή υφιστάμενων απαιτήσεων και, κατά συνέπεια, είναι συνεπής με τις ισχύουσες διατάξεις στον τομέα πολιτικής της εμπορίας σπόρων προς σπορά. 
               
            
            
               •Συνέπεια με άλλες πολιτικές της Ένωσης
            
            
               
                  Η παρούσα πρόταση, που αποσκοπεί στη διασφάλιση της ομαλής συνέχισης του εμπορίου σπόρων προς σπορά και στη διατήρηση του συνεχούς εφοδιασμού της Ένωσης με σπόρους, συνάδει με τους στόχους της κοινής γεωργικής πολιτικής.
               
               
                  Επιπλέον, η παρούσα πρόταση συνάδει με τους στόχους της κοινής ευρωπαϊκής στρατηγικής της ΕΕ για τη Βολιβία, η οποία δρομολογήθηκε το 2018, διότι θα ενισχύσει το εμπόριο σπόρων προς σπορά που συμμορφώνονται με τους κανόνες της Ένωσης και θα συμβάλει στην αγροτική ανάπτυξη στη Βολιβία.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση της παρούσας πράξης είναι το άρθρο 43 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ), το οποίο εξουσιοδοτεί το Ευρωπαϊκό Κοινοβούλιο και το Συμβούλιο να ορίζουν τις διατάξεις που είναι αναγκαίες για την επίτευξη των στόχων της κοινής γεωργικής πολιτικής. 
               
            
            
               •
                     Επικουρικότητα (σε περίπτωση μη αποκλειστικής αρμοδιότητας) 
            
         
         
            
               
                  Η πρωτοβουλία εμπίπτει στην αποκλειστική αρμοδιότητα της ΕΕ σύμφωνα με το άρθρο 43 της ΣΛΕΕ. Συνεπώς, δεν έχει εφαρμογή η αρχή της επικουρικότητας. 
               
            
            
               Επιπλέον, οι απαιτήσεις για τη διάθεση σπόρων προς σπορά στην αγορά ρυθμίζονται σε επίπεδο Ένωσης. Για να εξασφαλιστεί ότι οι εισαγόμενοι σπόροι προς σπορά μπορούν να κυκλοφορούν ελεύθερα στην ενιαία αγορά, απαιτείται δράση σε επίπεδο Ένωσης.
            
            
               •
                     Αναλογικότητα
            
            
               
                  Η παρούσα πράξη αποτελεί τη μόνη δυνατή μορφή δράσης της Ένωσης για την επίτευξη του επιδιωκόμενου στόχου. 
               
            
            
               •
                     Επιλογή της νομικής πράξης
            
            
               
                  Η απόφαση αποτελεί την κατάλληλη νομική πράξη για την εν λόγω τεχνική εφαρμογή των υφιστάμενων απαιτήσεων.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •
                     Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  A/A
               
            
            
               •
                     Διαβουλεύσεις με τα ενδιαφερόμενα μέρη
            
            
               
                  Τα κράτη μέλη ενημερώθηκαν για τη νομική αξιολόγηση της σχετικής βολιβιανής νομοθεσίας και για τον έλεγχο που διενεργήθηκε για να διαπιστωθεί η ισοδυναμία του βολιβιανού συστήματος και ζητήθηκε η γνώμη τους σχετικά με τα στοιχεία της πρωτοβουλίας. Η ίδια η Βολιβία σχολίασε το σχέδιο έκθεσης ελέγχου και εφάρμοσε τις συνιστώμενες αλλαγές ώστε να αποκατασταθούν οι ελλείψεις που εντοπίστηκαν. Στη διαδικτυακή πύλη για τη βελτίωση της νομοθεσίας έχει δημοσιευτεί χάρτης πορείας για τη χορήγηση ισοδυναμίας στη Βολιβία, για σχολιασμό από τα ενδιαφερόμενα μέρη από τις 19 Αυγούστου 2021 έως τις 30 Σεπτεμβρίου 2021. Υποβλήθηκε μόνο μία παρατήρηση, η οποία δεν αντιτίθεται στην πρόταση για τη χορήγηση ισοδυναμίας στη Βολιβία. Τα ενδιαφερόμενα μέρη και τα κράτη μέλη έχουν ενημερωθεί επίσης σχετικά με την παράταση της εφαρμογής της απόφασης 2003/17/ΕΚ του Συμβουλίου.
               
            
            
               •
                     Συλλογή και χρήση εμπειρογνωσίας
            
            
               
                  Το σύστημα ισοδυναμίας της ΕΕ εφαρμόζεται εδώ και αρκετές δεκαετίες και βασίζεται σε μεγάλο βαθμό στα συστήματα του ΟΟΣΑ για την πιστοποίηση των ποικιλιών σπόρων προς σπορά που προορίζονται για το διεθνές εμπόριο και στις μεθόδους της Διεθνούς Ένωσης για τον Έλεγχο Σπόρων (ISTA) ή, κατά περίπτωση, σύμφωνα με τους κανόνες της Ένωσης Επίσημων Αναλυτών Σπόρων (AOSA) που είναι ισοδύναμοι με τους κανόνες της ISTA. Αυτό το πολυμερές πλαίσιο για το διεθνές εμπόριο σπόρων προς σπορά παρέχει πρόσθετες εγγυήσεις για την ποιότητα των εισαγόμενων σπόρων προς σπορά και τη συμμόρφωσή τους με τη νομοθεσία της ΕΕ.
               
               
                  Οι σπόροι προς σπορά που εισάγονται από τρίτες χώρες σύμφωνα με το σύστημα ισοδυναμίας υπόκεινται σε επίσημους ελέγχους που διενεργούνται από τα κράτη μέλη σε σχέση με την εμπορία σπόρων προς σπορά, που περιλαμβάνουν τουλάχιστον τυχαίους ελέγχους, προκειμένου να εξακριβωθεί η συμμόρφωση με τις απαιτήσεις και τους όρους των οδηγιών 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ που αφορούν την εμπορία σπόρων προς σπορά.
               
               
                  Η Επιτροπή προέβη σε αξιολόγηση της νομοθεσίας όσον αφορά το σύστημα που εφαρμόζεται στη Βολιβία. Επιπλέον, οι υπηρεσίες της διενήργησαν έλεγχο στη Βολιβία και συνέταξαν έκθεση στην οποία περιγράφονται τα αποτελέσματα του εν λόγω ελέγχου και η οποία είναι διαθέσιμη στον ιστότοπο της Επιτροπής. Εκτός αυτού, η Βολιβία είναι μέλος των προγραμμάτων του ΟΟΣΑ για τους σπόρους προς σπορά και η δειγματοληψία και η εξέταση των σπόρων προς σπορά για πιστοποίηση κατά ΟΟΣΑ διενεργούνται σύμφωνα με τους κανόνες της ISTA.
               
            
            
               •
                     Εκτίμηση επιπτώσεων
            
            
               
                  Πρόκειται για απόφαση καθαρά τεχνικού χαρακτήρα, με την οποία εφαρμόζονται οι υφιστάμενοι κανόνες. Η χορήγηση ισοδυναμίας μεταξύ των καλλιεργητικών ελέγχων που διενεργούνται σε σποροπαραγωγικές καλλιέργειας σε τρίτες χώρες και ισοδυναμίας των σπόρων προς σπορά που παράγονται σε τρίτες χώρες βασίζεται στα προγράμματα του ΟΟΣΑ για την πιστοποίηση των ποικιλιών σπόρων προς σπορά που προορίζονται για το διεθνές εμπόριο και στις μεθόδους της Διεθνούς Ένωσης για τον Έλεγχο Σπόρων (ISTA). Η ΕΕ και τα κράτη μέλη της συμμετέχουν ενεργά στην ανάπτυξη αυτών των συστημάτων και μεθόδων, στα οποία βασίζεται επίσης η νομοθεσία της Ένωσης και σύμφωνα με τα οποία πραγματοποιούνται οι εξαγωγές σπόρων προς σπορά από τα κράτη μέλη προς τρίτες χώρες.  Ως εκ τούτου, δεν απαιτείται διενέργεια εκτίμησης επιπτώσεων.
               
            
            
               •
                     Καταλληλότητα και απλούστευση του κανονιστικού πλαισίου
            
            
               Η παρούσα πρόταση δεν συνδέεται με το πρόγραμμα βελτίωσης της καταλληλότητας και της αποδοτικότητας του κανονιστικού πλαισίου (REFIT). Η πρόταση δεν έχει αντίκτυπο στο κόστος συμμόρφωσης για τους υπευθύνους επιχειρήσεων. Ο «ψηφιακός έλεγχος» είναι άνευ αντικειμένου για την παρούσα πρόταση.
            
            
               •
                     Θεμελιώδη δικαιώματα
            
         
         
            
               
                  Η παρούσα πρόταση δεν έχει επιπτώσεις στην προστασία των θεμελιωδών δικαιωμάτων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η παρούσα πρόταση δεν έχει δημοσιονομικές επιπτώσεις.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  A/A
               
            
            
               •Επεξηγηματικά έγγραφα (για οδηγίες)
            
            
               
                  A/A
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Η μοναδική ουσιαστική διάταξη της πρότασης τροποποιεί την απόφαση 2003/17/ΕΚ του Συμβουλίου, αφενός παρατείνοντας την περίοδο εφαρμογής της έως τις 31 Δεκεμβρίου 2029 και αφετέρου προσθέτοντας τη Βολιβία στον κατάλογο των τρίτων χωρών για τις οποίες οι καλλιεργητικοί έλεγχοι των σποροπαραγωγικών καλλιεργειών και οι σπόροι προς σπορά που παράγονται στις χώρες αυτές θεωρούνται ισοδύναμοι με τους καλλιεργητικούς ελέγχους και την παραγωγή σπόρων προς σπορά στην ΕΕ, αλλά μόνον όσον αφορά το σόργο, τον αραβόσιτο και τον ηλίανθο.
               
            
            
               2022/0016 (COD)
            
            
               Πρόταση
            
            
               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση της απόφασης 2003/17/ΕΚ του Συμβουλίου όσον αφορά την περίοδο εφαρμογής της και όσον αφορά την ισοδυναμία των καλλιεργητικών ελέγχων των σποροπαραγωγικών καλλιεργειών σιτηρών και των σποροπαραγωγικών καλλιεργειών ελαιούχων και κλωστικών φυτών που διενεργούνται στη Βολιβία και την ισοδυναμία των σπόρων προς σπορά σιτηρών και των σπόρων προς σπορά ελαιούχων και κλωστικών φυτών που παράγονται στη Βολιβία
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  2
               ,
            
         
         
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η απόφαση 2003/17/ΕΚ του Συμβουλίου
                  3
                προβλέπει ότι, υπό ορισμένες προϋποθέσεις, οι καλλιεργητικοί έλεγχοι που διενεργούνται σε ορισμένες σποροπαραγωγικές καλλιέργειες στις τρίτες χώρες που απαριθμούνται στο παράρτημα I της εν λόγω απόφασης πρέπει να θεωρούνται ισοδύναμοι με τους καλλιεργητικούς ελέγχους που διενεργούνται σύμφωνα με το δίκαιο της Ένωσης. Προβλέπει επίσης ότι, υπό ορισμένες προϋποθέσεις, οι σπόροι προς σπορά ορισμένων ειδών που παράγονται στις εν λόγω χώρες πρέπει να θεωρούνται ισοδύναμοι με τους σπόρους που παράγονται σύμφωνα με το δίκαιο της Ένωσης.
            
            
               (2)Στις εν λόγω τρίτες χώρες έχει χορηγηθεί ισοδυναμία με βάση το πολυμερές πλαίσιο για το διεθνές εμπόριο σπόρων προς σπορά, και συγκεκριμένα τα συστήματα του ΟΟΣΑ για την πιστοποίηση των ποικιλιών σπόρων προς σπορά που προορίζονται για το διεθνές εμπόριο και τις μεθόδους της Διεθνούς Ένωσης για τον Έλεγχο Σπόρων (ISTA) ή, κατά περίπτωση, σύμφωνα με τους κανόνες της Ένωσης Επίσημων Αναλυτών Σπόρων που είναι ισοδύναμοι με τους κανόνες της ISTA. Η Επιτροπή διενήργησε επίσης αξιολογήσεις της νομοθεσίας και ελέγχους σε ορισμένες από τις εν λόγω τρίτες χώρες, προκειμένου να εξακριβώσει κατά πόσον πληρούνται οι απαιτήσεις της ενωσιακής νομοθεσίας, προτού χορηγήσει ισοδυναμία για πρώτη φορά. Με ετήσιες δοκιμές και υποβολή εκθέσεων στο πλαίσιο του ΟΟΣΑ, με περιοδικό επανέλεγχο των εργαστηρίων για διαπίστευση κατά ISTA, και με επίσημες επιθεωρήσεις στο πλαίσιο της ενωσιακής νομοθεσίας καταδεικνύεται ότι οι καλλιεργητικοί έλεγχοι που διενεργούνται στις εν λόγω τρίτες χώρες εξακολουθούν να παρέχουν τις ίδιες εγγυήσεις με τους καλλιεργητικούς ελέγχους που διενεργούνται από τα κράτη μέλη και ότι οι σπόροι προς σπορά που παράγονται και πιστοποιούνται στις εν λόγω τρίτες χώρες εξακολουθούν να παρέχουν τις ίδιες εγγυήσεις με τους σπόρους προς σπορά που παράγονται και πιστοποιούνται στα κράτη μέλη. Ως εκ τούτου, οι εν λόγω καλλιεργητικοί έλεγχοι και οι σπόροι προς σπορά θα πρέπει να εξακολουθήσουν να θεωρούνται ισοδύναμοι προς τις απαιτήσεις της Ένωσης.
            
            
               (3)Το 2016 η Βολιβία υπέβαλε αίτημα στην Επιτροπή για τη χορήγηση ισοδυναμίας στο οικείο σύστημα καλλιεργητικών ελέγχων των σποροπαραγωγικών καλλιεργειών και στους σπόρους προς σπορά του Sorghum spp. (σόργο), του Zea mays (αραβόσιτος) και του Helianthus annuus (ηλίανθος) που παράγονται και πιστοποιούνται στη Βολιβία.
            
            
               (4)Η Επιτροπή αξιολόγησε τη σχετική νομοθεσία της Βολιβίας και διενήργησε έλεγχο το 2018 σχετικά με το σύστημα επίσημων ελέγχων της παραγωγής σπόρων προς σπορά και της πιστοποίησης σπόρων αραβόσιτου, σόργου και ηλίανθου στη Βολιβία, και σχετικά με την ισοδυναμία αυτού με τις απαιτήσεις της Ένωσης. Τα πορίσματα του ελέγχου δημοσιεύτηκαν σε μορφή έκθεσης
                  4
               . 
            
            
               (5)Από τον εν λόγω έλεγχο προέκυψε ότι στη Βολιβία υπάρχει καλά οργανωμένο σύστημα για την παραγωγή και την πιστοποίηση σπόρων προς σπορά. Η Επιτροπή εντόπισε ορισμένες ελλείψεις και διατύπωσε συστάσεις προς τη Βολιβία. Δεδομένου ότι εν λόγω ελλείψεις είχαν αποκατασταθεί έως τις 30 Νοεμβρίου 2018, η Βολιβία πληροί τους όρους που καθορίζονται στο παράρτημα II της απόφασης 2003/17/ΕΚ και τις αντίστοιχες απαιτήσεις που καθορίζονται στις οδηγίες 66/402/ΕΟΚ
                  5
                και 2002/57/ΕΚ
                  6
                του Συμβουλίου.
            
            
               (6)Ως εκ τούτου, είναι σκόπιμο να χορηγηθεί ισοδυναμία όσον αφορά τους καλλιεργητικούς ελέγχους που διενεργούνται σε σποροπαραγωγικές καλλιέργειες σόργου, αραβόσιτου και ηλίανθου στη Βολιβία, καθώς και όσον αφορά τους σπόρους προς σπορά σόργου, αραβόσιτου και ηλίανθου που παράγονται στη Βολιβία και πιστοποιούνται επίσημα από τις αρχές της.
            
            
               (7)Δεδομένου ότι η απόφαση 2003/17/ΕΚ θα λήξει στις 31 Δεκεμβρίου 2022, η περίοδος για την οποία αναγνωρίζεται η ισοδυναμία δυνάμει της εν λόγω απόφασης θα πρέπει να παραταθεί, προκειμένου να αποφευχθεί κάθε κίνδυνος διαταραχής των εισαγωγών σπόρων προς σπορά στην Ένωση. Λαμβανομένων υπόψη των επενδύσεων και του χρόνου που απαιτείται για την παραγωγή σπόρων προς σπορά πιστοποιημένων σύμφωνα με την ενωσιακή νομοθεσία, είναι σκόπιμο να παραταθεί η εν λόγω περίοδος κατά επτά έτη.
            
            
               (8)Επομένως, η απόφαση 2003/17/ΕΚ θα πρέπει να τροποποιηθεί αναλόγως,
            
            
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1 
               Τροποποιήσεις της απόφασης 2003/17/ΕΚ
            
            
               Η απόφαση 2003/17/ΕΚ τροποποιείται ως εξής:
            
            
               1)στο άρθρο 6, η ημερομηνία «31 Δεκεμβρίου 2022» αντικαθίσταται από την ημερομηνία «31 Δεκεμβρίου 2029»·
            
            
               2)το παράρτημα Ι τροποποιείται σύμφωνα με το παράρτημα της παρούσας απόφασης.
            
            
               Άρθρο 2 
               Έναρξη ισχύος
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 3 
               Αποδέκτες
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
         
         
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Τελική έκθεση ελέγχου που διενεργήθηκε στο Πολυεθνοτικό Κράτος της Βολιβίας από τις 14 Μαρτίου 2018 έως τις 22 Μαρτίου 2018 με σκοπό την αξιολόγηση του συστήματος επίσημων ελέγχων και πιστοποίησης των σπόρων προς σπορά και της ισοδυναμίας τους με τις απαιτήσεις της Ευρωπαϊκής Ένωσης, http://ec.europa.eu/food/fvo/rep_details_2_en.cfm?rep_id=4005.
               
               
                  
                     (2)
                  
                        ΕΕ C  της , σ. .
               
               
                  
                     (3)
                  
                        Απόφαση 2003/17/ΕΚ του Συμβουλίου, της 16ης Δεκεμβρίου 2002, για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες (ΕΕ L 8 της 14.1.2003, σ. 10).
               
               
                  
                     (4)
                  
                        Τελική έκθεση ελέγχου που διενεργήθηκε στο Πολυεθνοτικό Κράτος της Βολιβίας από τις 14 Μαρτίου 2018 έως τις 22 Μαρτίου 2018 με σκοπό την αξιολόγηση του συστήματος επίσημων ελέγχων και πιστοποίησης των σπόρων προς σπορά και της ισοδυναμίας τους με τις απαιτήσεις της Ευρωπαϊκής Ένωσης, http://ec.europa.eu/food/fvo/rep_details_2_en.cfm?rep_id=4005.
               
               
                  
                     (5)
                  
                        Οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά (ΕΕ P 125 της 11.7.1966, σ. 2309).
               
               
                  
                     (6)
                  
                        Οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών (ΕΕ L 193 της 20.7.2002, σ. 74).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.1.2022
            COM(2022) 26 final
            
            ΠΑΡΑΡΤΗΜΑ
            της πρότασης
            ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2003/17/ΕΚ του Συμβουλίου όσον αφορά την περίοδο εφαρμογής της και όσον αφορά την ισοδυναμία των καλλιεργητικών ελέγχων των σποροπαραγωγικών καλλιεργειών σιτηρών και των σποροπαραγωγικών καλλιεργειών ελαιούχων και κλωστικών φυτών που διενεργούνται στη Βολιβία και την ισοδυναμία των σπόρων προς σπορά σιτηρών και των σπόρων προς σπορά ελαιούχων και κλωστικών φυτών που παράγονται στη Βολιβία
            
               
         
         
            
               ΠΑΡΑΡΤΗΜΑ 
            
            
               Ο πίνακας του παραρτήματος I της απόφασης 2003/17/ΕΚ τροποποιείται ως εξής:
            
            
               1)η υποσημείωση στην κεφαλίδα της πρώτης στήλης, «Χώρα», τροποποιείται ως εξής:
            
            
               «(1) AR — Αργεντινή, AU — Αυστραλία, BO – Βολιβία, BR — Βραζιλία, CA — Καναδάς, CL — Χιλή, GB — Ηνωμένο Βασίλειο, IL — Ισραήλ, MA — Μαρόκο, MD — Δημοκρατία της Μολδαβίας, NZ — Νέα Ζηλανδία, RS — Σερβία, TR — Τουρκία, UA — Ουκρανία, US — Ηνωμένες Πολιτείες της Αμερικής, UY — Ουρουγουάη, ZA — Νότια Αφρική.»·
            
            
               2)μεταξύ των καταχωρίσεων «AU» και «BR» παρεμβάλλεται η ακόλουθη καταχώριση:
            
            
               «
            
            
                     
                        BO
                     
                  
                  
                     
                        Ministry of Rural Development and Land  
                           Bolivia
                     
                     
                        Av. Camacho entre calles Loaya y Bueno N°1471, LA PAZ
                     
                  
                  
                     
                        66/402/ΕΟΚ – μόνο όσον αφορά τα είδη Zea mays και Sorghum spp.
                     
                     
                        2002/57/ΕΚ – μόνο όσον αφορά το είδος Helianthus annuus
                     
                     
                  
               
               ».